Rådets afgørelse

af 9. april 2001

om at gøre visse kategorier af rådsdokumenter tilgængelige for offentligheden

(2001/320/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 207, stk. 3,

under henvisning til Rådets forretningsorden, særlig artikel 10, og

ud fra følgende betragtninger:

(1) Gennemsigtighed er et væsentligt princip for EF-institutionernes funktion. Aktindsigt er et af instrumenterne til at bringe dette princip i anvendelse.

(2) I overensstemmelse med traktatens artikel 207, stk. 3, bør der gives adgang til større aktindsigt i dokumenter, der vedrører Rådets lovgivningsarbejde.

(3) Den tredje rapport fra Rådets generalsekretær om anvendelse af Rådets afgørelse 93/731/EF af 20. december 1993 om aktindsigt i Rådets dokumenter(1) viser, at der har været en stor stigning i antallet af begæringer om aktindsigt. Rapporten viser også, at det offentlige register over Rådets dokumenter, der er tilgængeligt via Internettet, er et værdifuldt redskab til at afgrænse og lette adgangen til Rådets dokumenter.

(4) For at øge gennemsigtigheden af Rådets aktiviteter bør så mange af Rådets dokumenter som muligt gøres tilgængelige for offentligheden via Internettet. På Rådets anmodning indeholder nævnte rapport forslag med henblik herpå.

(5) Denne afgørelse berører hverken anvendelsen af afgørelse 93/731/EF eller indholdet af den retsakt om de generelle principper for og begrænsninger i aktindsigten, der skal vedtages i henhold til traktatens artikel 255, stk. 2 -

TRUFFET FØLGENDE AFGØRELSE:

Artikel 1

Anvendelsesområde og almindelige bestemmelser

1. Denne afgørelse finder anvendelse på alle ikke-klassificerede rådsdokumenter.

2. En medlemsstat kan anmode generalsekretariatet om ikke at offentliggøre et af dens dokumenter i medfør af denne afgørelse, medmindre den har givet forudgående samtykke dertil.

Artikel 2

Definitioner

I denne afgørelse forstås ved:

- "lovgivningsdokument": ethvert dokument vedrørende behandlingen og vedtagelsen af en retsakt som omhandlet i artikel 7 i Rådets forretningsorden

- "rundsendelse": distribution af den endelige udgave af et dokument til Rådets medlemmer, deres repræsentanter eller delegerede.

Artikel 3

Generelle regler

1. Generalsekretariatet gør følgende dokumenter tilgængelige for offentligheden, så snart de er rundsendt:

a) dokumenter, der er ikke er affattet af Rådet eller en medlemsstat, men som er offentliggjort af deres ophavsmand, eller med hans samtykke

b) foreløbige dagsordener for Rådets samlinger i dets forskellige sammensætninger

c) enhver tekst, der er vedtaget i Rådet, og som er bestemt til at blive offentliggjort i De Europæiske Fællesskabers Tidende.

2. For så vidt følgende dokumenter helt klart ikke er omfattet af en af de undtagelser, der er fastsat i artikel 4 i afgørelse 93/731/EF, kan Generalsekretariatet også gøre dem tilgængelige for offentligheden, så snart de er rundsendt:

a) foreløbige dagsordener for udvalg og grupper

b) orienterende noter, rapporter, situationsrapporter og statusrapporter fra Rådet eller et af dets forberedende organer, når der heri ikke gives udtryk for delegationernes individuelle holdninger, bortset fra udtalelser og bidrag fra Den Juridiske Tjeneste.

Artikel 4

Særlige regler for lovgivningsdokumenter

1. Ud over de dokumenter, der er nævnt i artikel 3, gør Generalsekretariatet følgende lovgivningsdokumenter tilgængelige for offentligheden, så snart de er rundsendt:

a) fremsendelsesnoter og oversættelser af skrivelser vedrørende en retsakt til Rådet fra andre EU-institutioner og -organer eller, med forbehold af artikel 1, stk. 2, fra en medlemsstat

b) noter, der er fremsendt til Coreper og/eller Rådet til godkendelse (I/A-punkts-noter og A-punkts-noter), samt de udkast til retsakter, de vedrører

c) afgørelser vedtaget af Rådet efter proceduren i traktatens artikel 251 og fælles udkast godkendt af Forligsudvalget.

2. Efter vedtagelse af en af de afgørelser, der nævnes i stk. 1, litra c), eller endelig vedtagelse af den pågældende retsakt, gør Generalsekretariatet ethvert dokument vedrørende denne retsakt offentligt tilgængeligt, som er udarbejdet inden denne afgørelse, og som ikke er omfattet af en af de undtagelser, der er fastsat i artikel 4, stk. 1, i afgørelse 93/731/EF, såsom orienterende noter, rapporter, situationsrapporter og statusrapporter fra Rådet eller et af dets forberedende organer ("referater"), bortset fra udtalelser og bidrag fra Den Juridiske Tjeneste.

På anmodning af en medlemsstat gøres dokumenter, der er omfattet af ovenstående afsnit, og som afspejler denne medlemsstats individuelle holdning i Rådet, ikke tilgængelige for offentligheden i medfør af denne afgørelse.

Artikel 5

Afsluttende bestemmelser

Denne afgørelse offentliggøres i De Europæiske Fællesskabers Tidende.

Den har virkning fra den 1. maj 2001.

Udfærdiget i Luxembourg, den 9. april 2001.

På Rådets vegne

A. Lindh

Formand

(1) EFT L 340 af 31.12.1993, s. 43. Afgørelsen er senest ændret ved afgørelse 2000/527/EF (EFT L 212 af 23.8.2000, s. 9).